། ། སེར་གཟུགས་ཆང་ནག་དོན་གཉེར་ཅན་རྣམས་ཀྱིས། ། འདི་འདྲའི་ལག་ལེན་འཁྱར་འཁྱོར་བྱས་གྱུར་ཀྱང་། ། དོན་མེད་གསང་སྒྲོགས་ཉེས་པ་བསྒྲུབས་པར་ཟད། ། རྙེད་དཀའི་རིན་ཆེན་མི་ལུས་ཐོབ་པ་དང་། ། རྒྱལ་བའི་བཀའ་དང་མཇལ་བ་ད་ལན་ཙམ། ། གྲོགས་དག་བྱིས་པའི་ཕལ་སྤྱོད་ད་བཞག་ནས། ། དམ་ཚིག་སྡོམ་པ་བསྲུངས་ན་མི་མཛེས་སམ། ། ཚུལ་འདི་བསྐྲུན་ལས་ཐོབ་པའི་དགེ་ཚོགས་ནི། ། དུང་དང་ཟླ་འོད་ཀུནྡྲཱ་ལྟར་དཀར་བ། ། གང་དེས་སངས་རྒྱས་ལས་ཀྱང་དཀོན་པའི་ཆོས། ། གསང་སྔགས་བསྟན་པ་ཕྱོགས་བཅུར་རྒྱས་གྱུར་ཅིག། ཅེས་བླ་མེད་རྒྱུད་སྡེ་སྤྱི་དང་འབྲེལ་བའི་ཚོགས་མཆོད་བྱ་ཚུལ་ཉུང་ངུ་གསལ་སྒྲོན་ཞེས་བྱ་བ་འདི་ནི་རྡོ་རྗེ་འཛིན་པའི་དབང་ཕྱུག་རི་ཕུག་སློབ་དཔོན་ཆོས་རྗེ་སྐལ་བཟང་དོན་གྲུབ་ཀྱིས་དགོས་ཚུལ་ཕེབས་པ་དང་། ལྷག་པར་ཉེ་བའི་ཆར་རབ་རྒྱས་སློབ་དཔོན་རིན་ཆེན་དཔལ་ལྡན་གྱིས་ཡང་ཡང་བསྐུལ་བ་ལ་བརྟེན་ནས། ཆོས་སྨྲ་བའི་བཙུན་པ་ཤཱཀྱའི་དགེ་སྦྱོང་བློ་གསལ་བསྟན་སྐྱོང་གིས་ཀུན་འཛིན་ཞེས་པས་ཕོ་བྱི་བའི་ལོ་ཆུ་ཤེལ་གྱི་དབང་པོ་སག་ས་ཉ་བའི་དཀར་ཆ་འཕེལ་བའི་དགའ་བ་དང་པོའི་ཉིན། ཉང་སྨད་ཞ་ལུ་རི་ཕུག་གི་ཆོས་གྲྭ་ཆེན་པོར་སྦྱར་བ་འདིས་ཀྱང་རྒྱལ་བའི་བསྟན་པ་རིན་པོ་ཆེ་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག། འདིའི་ལུང་རྗེ་བླ་མ་ཉིད་ཀྱི་ཞལ་སྔ་ནས་བྱ་བྲལ་བ་མཁྱེན་བརྩེའི་དབང་པོ་ལའོ། ། ༈། །ཚོགས་རྫས་བདུད་རྩི་ལྟར་བྱིན་གྱིས་བརླབ་པ་ནི། ཨོཾ་ཨཱཿབིགྷྣཱན྄་ཏ་ཀྲྀཏྲ་ཧཱུྃ་ཧཱུྃ། ཞེས་པས་བསང་། སྭཱ་བྷཱ་ཝས་སྦྱང་། སྟོང་པའི་ངང་ལས་ཡྃ་ལས་རླུང་རྃ་ལས་མེ། ཨོཾ་ཨཱཿཧཱུྃ་ལས་མི་མགོའི་སྒྱེད་པུ་གསུམ། དེ་རྣམས་ཀྱི་སྟེང་དུ་ཨཱ་ལས་ཀ་པཱ་ལའི་ནང་དུ། དབུས་སུ་ཧཱུྃ་ལས་ཤ་ཆེན་དང་རྐང་མར། ཤར་དུ་ཨོཾ་ལས་བ་གླང་གི་ཤ་དང་དྲི་ཆེན། བྱང་དུ་ཧཱ་ལས་གླང་པོ་ཆེའི་ཤ་དང་དྲི་ཆུ། ནུབ་ཏུ་ཧྲཱིཿལས་རྟའི་ཤ་དང་ཁུ་བ། ལྷོར་ཨཱྃ་ལས་ཁྱིའི་ཤ་དང་རཀྟ། དེ་རྣམས་ཀྱི་སྟེང་གི་དབུས་སུ་ཨོཾ་ཡིག། དེའི་སྟེང་དུ་ཨཱཿལས་ཟླ་ཕྱེད། ཧཱུྃ་ལས་རྡོ་རྗེ། ཨོཾ་ཞེས་བརྗོད་པས་རྫས་རྣམས་ཞུ་སྟེ་བདུད་རྩི་དཀར་པོར་གྱུར། དྲི་མ་ཐམས་ཅད་ཕྱིར་ལུད་ཨཱཿཞེས་བརྗོད་པས་བདུད་རྩི་དམར་པོར་གྱུར། ཁ་དོག་དང་དྲི་རོ་ནུས་མཐུ་ཕུན་སུམ་ཚོགས་པར་བྱས། ཧཱུྃ་ཞེས་བརྗོད་པས་བདུད་རྩི་ཁ་དོག་སྣ་ཚོགས་པ་ནམ་མཁའ་དང་མཉམ་པར་སྤེལ་ཞིང་སྤྲོས། ཨོཾ་ཡིག་ཟླ་ཕྱེད་རྡོ་རྗེ་དང་བཅས་པའི་འོད་ཀྱིས་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཀྱི་ཡེ་ཤེས་ཐམས་ཅད་བདུད་རྩིའི་རྣམ་པར་སྤྱན་དྲངས་ཏེ་བདུད་རྩི་ལ་ཐིམ། ཟླ་ཕྱེད་རྡོ་རྗེ་ཨོཾ་ཡིག་དང་བཅས་པ་ཡང་ཞུ་ཞིང་ཐིམ་པས་བདུད་རྩིའི་རྒྱ་མཚོར་གྱུར། ཨོཾ་ཨཱཿཧཱུྃ་ཧ་ཧོཿཧྲཱིཿསྭཱ་ཧཱ། ཞེས་ཚོགས་རྫས་བདུད་རྩི་ལྟར་བྱིན་གྱིས་བརླབས་ལ། ན་མོ་ཐབས་དང་ཤེས་རབ་གཉིས་སུ་མེད་པའི་ཚོགས་ཀྱི་འཁོར་ལོ་རྒྱ་ཆེན་པོ་འདི་རང་བཞིན་རྣམ་པར་དག་པ་སྐྱེ་བ་མེད་པ། མཚན་ཉིད་རྣམ་པར་དག་པ་ཨཱ་ལི་ཀཱ་ལི། ངོ་བོ་རྣམ་པར་དག་པ། ཤ་ལྔ་བདུད་རྩི་ལྔས་རྒྱས་བཏབ་པ་འདི་ཉིད། བྱིན་རླབས་ཀྱི་རྩ་བ་རྩ་བརྒྱུད་བླ་མ་རྣམས་ཀྱི་ཞལ་དུ་ག་ཎ་ཙཀྲ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུྃ། ན་མོ་ཐབས་དང་ཤེས་རབ༴དངོས་གྲུབ་ཀྱི་རྩ་བ་ཡི་དམ་ལྷ་ཚོགས༴ན་མོ་ཐབས་དང་༴ཕྲིན་ལས་ཀྱི་རྩ་བ་ཆོས་སྐྱོང་སྲུང་མ༴ན་མོ་ཐབས་དང་༴དམ་ཚིག་གི་རྩ་བ་མཆེད་གྲོགས་རྡོ་རྗེ་སྤུན་ལྕམ༴མི་འབྲལ་སྙིང་གི་གཞལ་མེད་ཁང་། ། མོས་གུས་གཞོམ་མེད་ཕོ་བྲང་དུ། ། དྲིན་ཅན་རྩ་བའི་བླ་མ་མཆོག། བཀའ་དྲིན་མཉམ་མེད་དམ་པ་རྗེ། ། རྣམ་འཕྲུལ་མཁའ་ལ་སྤྲིན་བཞིན་འཐིབས། ། འདིར་གཤེགས་ཚོགས་ཀྱི་མཆོད་པ་བཞེས། ། གནས་ཁང་འདི་ལ་བྱིན་ཕོབ་ལ། ། ཚོགས་རྫས་འདི་ལ་བཅུད་ཅིག་ཆུག། འདིར་འདུས་རྣལ་འབྱོར་བདག་ཅག་ལ། ། མཆོག་དང་ཐུན་མོང་དངོས་གྲུབ་སྩོལ། ། གུ་རུ་དེ་བ་ཌཱ་ཀི་ནཱི་ཛྙཱ་ན་ཨཱ་ཝེ་ཤ་ཡ་ཨ་ཨ། སྟུག་པོའི་ཞིང་ཁམས་འཇིག་མེད་པ། ། དཔའ་བོ་དཔའ་མོ་འབུམ་སྡེའི་དབུས། ། རྟ་ཡི་རྒྱལ་པོ་བཅོམ་ལྡན་འདས། ། ཕྲག་དོག་རྡོ་རྗེ་དོན་ཡོད་གྲུབ། ། རྣམ་འཕྲུལ་མཁའ་ལ་སོགས། ། མི་གཡོ་འོག་མིན་ཉམས་དགའི་ཞིང་། ། དག་པ་བདེ་སྟོང་མཁའ་སྤྱོད་ནས། ། རྡོ་རྗེ་རྒྱལ་པོ་བདེ་སྐྱེད་ཡུམ། ། དམ་ཚིག་སྒྲོལ་མ་མཁའ་འགྲོའི་ཚོགས། ། རྣམ་འཕྲུལ༴། ཕྲིན་ལས་རྣམ་བཞི་བསྒྲུབ་པའི་གནས། ། ཕྱོགས་བཅུའི་འཇིག་རྟེན་ཁམས་ཀུན་ནས། ། འཕགས་མ་སྒྲོལ་མའི་བཀའ་ཉན་པའི། ། ཕྱག་བརྙན་ཕོ་ཉ་འབྱུང་པོའི་ཚོགས། ། རྣམ༴། བདུད་ཚོགས་ཀུན་འདུལ་ཕྲིན་ལས་ཞིང་། ། དུར་ཁྲོད་ཆེན་པོའི་གནས་བརྒྱད་ནས། ། བགེགས་བཅོམ་འདོད་དོན་ཀུན་སྒྲུབ་པ། ། ཆོས་སྐྱོང་བསྟན་སྲུང་ཚོགས་རྣམས་ཀྱང་། ། རྣམ༴། བླ་མ་ཡི་དམ་མཁའ་འགྲོའི་ཚོགས། ། རིགས་ཀྱི་ཐོར་ཚུགས་ལྡེམས་སེ་ལྡེམ། ། དར་གྱི་ཅོད་པན་པུ་རུ་རུ། ། རྒྱན་ཆ་མང་པོ་ཁྲོ་ལོ་ལོ། ། རོལ་མོ་མང་པོ་ཏི་རི་རི། ། གླུ་ལེན་གར་བྱེད་ཁྱུགས་སེ་ཁྱུག། འཁོར་ཚོགས་འབུམ་སྡེ་ཤ་ར་ར། ། སྒྱུ་མའི་རང་སྣང་རྗེན་ནེ་ནེ། ། གཏད་མེད་རིག་པ་ས་ལ་ལ། ། བརྗོད་མེད་དབྱིངས་སུ་ཐ་ལ་ལ། ། བདེ་བ་ཆེན་པོ་ཕྲི་ལི་ལི། ། བྱིན་གྱིས་བརླབ་ཕྱིར་གཤེགས་སུ་གསོལ། ། གནས་མཆོག་འདི་རུ་བྱིན་ཕོབ་ལ། ། སྒྲུབ་མཆོག་བདག་ལ་དངོས་གྲུབ་སྩོལ། ། བགེགས་དང་ལོག་འདྲེན་བར་ཆད་སོལ། ། འཁོར་གསུམ་གཉིས་སུ་མེད་པར་འདྲེས། ། གུ་རུ་དེ་བ་ཌཱ་ཀི་ནཱི་ཛྙཱ་ན་ཨཱ་བེ་ཤ་ཡ་ཨ་ཨ། འདིར་ནི་ཆོས་རྣམས་བཟང་པོར་ལྟོས། ། འདུས་པ་རྣམས་ལ་ཐེ་ཚོམ་མེད། ། བྲམ་ཟེ་ཁྱི་དང་གདོལ་པ་ཕག། རང་བཞིན་གཅིག་ཏུ་དགོངས་ཏེ་རོལ། ། ཨ་ཧོ་མ་ཧཱ་སུ་ཁཾ། བདེ་གཤེགས་ཆོས་ལ་རིན་ཐང་མེད། ། འདོད་ཆགས་ལ་སོགས་དྲི་མ་བྲལ། ། གཟུང་དང་འཛིན་པ་ཀུན་དང་བྲལ། ། དེ་བཞིན་ཉིད་ལ་བདག་ཕྱག་འཚལ། ། ཨ་ལ་ལ་ཧོཿདེ་ནས་ཚོགས་ཕུད་བཅད་ལ། ཞལ་ཟས་རོ་བརྒྱ་དང་། སྙིང་པོའི་མཐར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི་ཧཱུྃ་ཕཊ་སྭཱ་ཧཱ། ཨོཾ་ཤྲཱི་མ་ཧཱ་ཀཱ་ལཱ་ཡ་ཤཱ་ས་ན་དང་། ཨོཾ་ཨཱཿཧཱུྃ་ཧ་ཧོ་ཧྲཱིཿཕེཾ་བཛྲ་ཨཱ་རལླི་ཧོཿཛཿཧཱུྃ་བྃ་ཧོཿབཛྲ་ཌཱ་ཀི་ནཱི་ས་མ་ཡ་སྟྭཾ་དྲྀ་ཤྱ་ཧོཿཨོཾ་ཁ་ཁ་ཁཱ་ཧི་སོགས་ལན་གསུམ་དང་། ཨོཾ་མཆོད་དོ། དམན་པའི་ཡུལ་ལས་རབ་འདས་ཤིང་། ། རྒྱལ་བ་ཀུན་གྱི་དམ་ཚིག་མཆོག། དངོས་གྲུབ་ཀུན་གྱི་གཞིར་གྱུར་པ། ། བདུད་རྩི་མཆོག་གིས་མཆོད་པར་བགྱི། ། སྒྲིབ་པའི་དྲི་མ་ཀུན་བསལ་ཞིང་། ། རྟོག་པ་ཀུན་ལས་ངེས་གྲོལ་བ། ། བླ་ན་མེད་པའི་བྱང་ཆུབ་སེམས། ། བདེ་བ་ཆེན་པོས་མཉེས་གྱུར་ཅིག། ཅེས་ཚོགས་ཕུད་ཕུལ་ཞིང་ཚོགས་ལ་རོལ། ལྷག་མ་བསྡུས་ཏེ་བསང་སྦྱང་། སྟོང་པའི་ངང་ལས་ཨ་ལས་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བའི་ནང་དུ་ཤ་ལྔ་བདུད་རྩི་ལྔ་ཡེ་ཤེས་ལྔ་ཞུ་བ་ལས་བྱུང་བའི་ལྷག་མའི་གཏོར་མ་བཟང་ཞིང་རྒྱ་ཆེ་བ་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ཧ་ཧོ་ཧྲཱིཿཨ་ཀཱ་རོ་ལན་གསུམ། ཕྱི་རོལ་སྒོ་དྲུང་ལ་གནས་པའི་འབྱུང་པོ་འཆོལ་བའི་ཚོགས་དམ་ཚིག་གི་ཆོ་ག་ལྟ་བར་མི་དབང་བ་རྣམས་ལ་སྦྱིན་ནོ། ། ཁྱེད་རྣམས་རྡོ་རྗེ་ཐེག་པ་གསང་བ་མཆོག་གི་རྣལ་འབྱོར་སྤྱོད་པའི་སྐལ་བ་དང་ལྡན་པར་གྱུར་ཅིགཨོཾ་ཁ་ཁ་ཁཱ་ཧི་ཁཱ་ཧི་ཨུཙྪི་ཊ་བ་ལིཾ་ཏ་བྷཀྵ་སི་སྭཱ་ཧཱ། དེ་ནས་རྡོ་རྗེའི་གླུ་དང་། ཡིག་བརྒྱ་དང་བཟོད་གསོལ་སྨོན་ལམ་སོགས་བྱའོ། ༈། ནཱ་རོ་མཁའ་སྤྱོད་མའི་ཚོགས་མཆོད་ཤིན་ཏུ་བསྡུས་པ་བསོད་ནམས་སྤྲིན་ཕུང་ཞེས་བྱ་བ་བཞུགས་སོ། ། ན་མོ་གུ་རུ་བཛྲ་ཡོ་གི་ནྱཻ། དེ་ལ་འདིར་རྗེ་བཙུན་རྡོ་རྗེ་རྣལ་འབྱོར་མའི་ཚོགས་ཀྱི་མཆོད་པ་ཤིན་ཏུ་བསྡུས་པ་བྱ་བར་འདོད་པས། ཡར་མར་གྱི་ཚེས་བཅུ་ལ་སོགས་པ་དུས་ཁྱད་པར་ཅན་གྱི་ཚེ། རྣལ་འབྱོར་མའི་སྐུ་བྲིས་འབུར་ཇི་ལྟར་རིགས་པའི་མདུན། ཚོགས་ཀྱི་ཡོ་བྱད་དང་མཆོད་པའི་བྱེ་བྲག་ཅི་འབྱོར་པ་བཀོད་པས་མཛེས་པར་བཤམས་ལ། བདག་བསྐྱེད་བཟླས་པ་ཉེར་བསྡུ་དང་བཅས་པ་གྲུབ་ནས། ཚོགས་རྫས་རྣམས་ལ་ནང་མཆོད་ཆེ་ཆུང་གིས་བྲན་ནས། སུམྦྷས་བསང་། སྭ་བྷཱ་བས་སྦྱང་། སྟོང་པའི་ངང་ལས་ཡྃ་ལས་རླུང་། རྃ་ལས་མེ། ཀྃ་ལས་མི་མགོའི་སྒྱེད་པུ་གསུམ་ལ་བརྟེན་པའི་ཨ་ལས་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། ཚོགས་ཀྱི་ཡོ་བྱད་ཤ་ལྔ་བདུད་རྩི་ལྔ་རྣམས་བསྐོལ་ཞིང་འོད་དུ་ཞུ་བ་ལས་བྱུང་བའི་དམ་ཚིག་དང་ཡེ་ཤེས་དབྱེར་མེད་པའི་བདུད་རྩིའི་རྒྱ་མཚོ་འདོད་པའི་ཡོན་ཏན་རྣམ་པ་ཐམས་ཅད་པར་འཆར་བ་ནམ་མཁའ་མཛོད་ཀྱི་འཁོར་ལོའི་སྤྲིན་ཆེན་པོར་གྱུར། ཨོཾ་ཨཱཿཧཱུྃ་ཧོཿཞེས་མང་དུ་བརྗོད་པས་བྱིན་གྱིས་བརླབས། འབར་བའི་ཕྱག་རྒྱ་དཔྲལ་བར་གཡོན་དུ་ལན་གསུམ་བསྐོར་ཞིང་། ཕཻཾ། རང་གི་སྙིང་ག་ནས་འོད་ཟེར་འཕྲོས་པས་འོག་མིན་ནས་རྗེ་བཙུན་རྡོ་རྗེ་རྣལ་འབྱོར་མ་ལ་རྩ་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་འཇིག་རྟེན་སྐྱོང་བའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿས་ཚོགས་ཞིང་སྤྱན་དྲང་། པདྨ་ཀ་མ་ལཱ་ཡ་སྟྭཾ་གྱིས་གདན་དབུལ། ཛཿཧཱུྃ་བྃ་ཧོཿས་མདུན་གྱི་རྟེན་དང་དབྱེར་མེད་དུ་བཞུགས་པར་གྱུར་པ་ལ། ཨོཾ་ཨཱཿཧཱུྃ། དམན་པའི་ཡུལ་ལས་རབ་འདས་ཤིང་། ། རྒྱལ་བ་ཀུན་གྱི་དམ་ཚིག་མཆོག། དངོས་གྲུབ་ཀུན་གྱི་གཞིར་གྱུར་པ། ། བདུད་རྩི་མཆོག་གིས་མཆོད་པར་བགྱི། ། སྒྲིབ་པའི་དྲི་མ་ཀུན་བསལ་ནས། རྟོག་པ་ཀུན་ལས་རྣམ་གྲོལ་བའི། ། བླ་ན་མེད་པའི་བྱང་ཆུབ་སེམས། ། བདེ་བ་ཆེན་པོས་མཉེས་གྱུར་ཅིག། ཅེས་སྨན་ཕུད་དབུལ། ཨོཾ་ཨཱཿཧཱུྃ། བཀའ་དྲིན་མཉམ་མེད་རྩ་བརྒྱུད་བླ་མ་དང་། ། ཕྱོགས་བཅུ་དུས་གསུམ་རྒྱལ་བ་སྲས་བཅས་ལ། ། ཞལ་ཟས་འདོད་ཡོན་ཚོགས་ཀྱི་མཆོད་པ་འབུལ། ། བཞེས་ནས་བྱིན་རླབས་ཆར་ཆེན་དབབ་ཏུ་གསོལ། ། བཅོམ་ལྡན་དཔལ་ཆེན་འཁོར་ལོ་སྡོམ་པ་སོགས། ། རབ་འབྱམས་རྒྱུད་སྡེ་བཞི་ཡི་དཀྱིལ་འཁོར་ལྷར། ། ཞལ་ཟས༴། བཞེས་ནས་མཆོག་དང་ཐུན་མོང་དངོས་གྲུབ་སྩོལ། ། རྒྱལ་ཀུན་ཡུམ་གཅིག་རྡོ་རྗེ་རྣལ་འབྱོར་མ། ། ཞིང་སྔགས་ལྷན་སྐྱེས་སྤྲུལ་པའི་དཀྱིལ་འཁོར་ལྷར། ། ཞལ་ཟས༴། བཞེས་ནས་ཚེ་འདིར་མཁའ་སྤྱོད་འགྲུབ་པར་མཛོད། ། དཔལ་མགོན་གུར་ཞལ་དུར་ཁྲོད་བདག་པོ་སོགས། ། ཆོས་སྐྱོང་སྲུང་མ་ནོར་ལྷ་རྒྱ་མཚོ་ལ། ། ཞལ་ཟས༴། བཞེས་ནས་རྣམ་བཞིའི་ཕྲིན་ལས་ཡིད་བཞིན་སྒྲུབས། ། གདོད་ནས་གྲུབ་པའི་དུར་ཁྲོད་གནས་བརྒྱད་ན། ། བཞུགས་པའི་རིགས་ལྔའི་མཁའ་འགྲོ་འཁོར་བཅས་ལ། ། ཞལ་ཟས༴། བཞེས་ནས་བར་ཆད་ཀུན་སོལ་མཐུན་རྐྱེན་སྤེལ། ཨོཾ་གུ་རུ་བུདྡྷ་བོ་དྷི་སཏྭ་ཤྲཱི་བཛྲ་ཡོ་གི་ནཱི་དྷརྨ་པཱ་ལ་ཌཱ་ཀ་ཌཱ་ཀི་ནཱི་ས་པ་རི་ཝཱ་ར་ན་མསྶརྦ་ཏ་ཐཱ་ག་ཏེ་བྷྱོ་བི་ཤྭ་མུ་ཁེ་བྷྱཿསརྦ་ཐཱ་ཁཾ་ཨུཏྒ་ཏེ་སྥ་ར་ཎ་ཨི་མཾ་ག་ག་ན་ཁཾ་སྭཱ་ཧཱ། ཞེས་པས་ཚོགས་ཕུད་འབུལ། དེ་ནས་ཚོགས་ཀྱི་ཡོ་བྱད་བདུད་རྩིའི་རང་བཞིན་གྱིས་སྙིང་གའི་བྃ་ཡིག་སངས་རྒྱས་ཐམས་ཅད་འདུས་པའི་ངོ་བོར་མཆོད་པར་མོས་ལ། ཨ་ཧོ་མ་ཧཱ་སུ་ཁ་ཧོཿཞེས་བརྗོད་ཅིང་ལོངས་སྤྱད་པའི་ལྷག་མ་རྣམས་བསྡུས་ཏེ། ཆང་གི་ཁ་ཕྲུ་འབར་བའི་ཕྱག་རྒྱའི་བར་ནས་འཐོར་ཞིང་། ཕཻཾ། ཨོཾ་ཁ་ཁ་ཁཱ་ཧི་ཁཱ་ཧི་ཨུཙྪིཥྚ་བ་ལིཾ་ཏ་བྷཀྵ་སི་སྭཱ་ཧཱ། ལྷག་མའི་གཏོར་མ་འདོད་ཡོན་ལྔ་ལྡན་འདི། ། འབྱུང་པོ་ལྷག་མར་དབང་བའི་ཚོགས་ལ་སྦྱིན། ། ཟག་མེད་བདེ་བ་མཆོག་གིས་ལུས་དང་སེམས། ། ངོམས་ཤིང་ཚིམ་པའི་སྐལ་པ་ལྡན་གྱུར་ཅིགཅེས་ཕྱི་རོལ་ཏུ་དོར། བཀྲ་ཤིས་གང་ཞིག་ཆོས་ཀྱི་དབྱིངས་ལས་ལེགས་བྱུང་བ། ། ཧེ་རུ་ཀ་དཔལ་འཇིགས་བྱེད་རྒྱལ་པོ་འབར་བའི་སྐུ། ། ཤེས་རབ་ཕག་མོའི་པདྨར་རྡོ་རྗེས་རོལ་མཛད་པའི། ། བདེན་པ་དེས་ཀྱང་བདེ་མཆོག་ལ་གནས་བཀྲ་ཤིས་ཤོག། དགེ་བ་འདི་ཡིས་སྐྱེ་བ་ཐམས་ཅད་དུ། ། དཔལ་ལྡན་བླ་མ་རྡོ་རྗེ་རྣལ་འབྱོར་མས། ། འབྲལ་བ་མེད་པར་རྟག་ཏུ་རྗེས་བཟུང་ཞིང་། ། མཁའ་སྤྱོད་གོ་འཕང་ཐོབ་པར་བྱིན་གྱིས་རློབས། ། ཞེས་བཀྲ་ཤིས་དང་སྨོན་ལམ་བྱ། རྗེ་བཙུན་རྡོ་རྗེ་རྣལ་འབྱོར་མས་བདག་དང་སེམས་ཅན་ཐམས་ཅད་དག་པ་མཁའ་སྤྱོད་དུ་ཁྲིད་པར་མཛད་དུ་གསོལ། འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་མ་ལུས་པ་སྩལ་དུ་གསོལ། ཞེས་དང་། ཧེ་རུ་ཀའི་ཡིག་བརྒྱ་ལན་གསུམ་གྱིས་ལྷག་ཆད་སྐང་། མ་འབྱོར་པ་དང་སོགས་ཀྱིས་བཟོད་གསོལ། རྟེན་ལ་འདིར་ནི་གཟུགས་དང་སོགས་ཀྱིས་བརྟན་བཞུགས། རང་གི་གནས་རྣམས་སུ་སོགས་གོ་ཆ་བཀོད། བསྲུང་བ་བསྔོ་བ་སྨོན་ལམ་ཤིས་བརྗོད་བཅས་བྱས་ལ་ལས་ཀྱི་རྗེས་མི་མངོན་པར་བྱའོ། ། ། །ཞེས་པ་འདི་ཙམ་དུས་དང་རྒྱུན་དུ་མ་ཆགས་པར་ཉམས་སུ་བླངས་པས་ཀྱང་ཚོགས་ཟུར་མྱུར་དུ་འདུམ་ཞིང་མཁའ་སྤྱོད་སྒྲུབ་པའི་ལམ་གྱི་གཙོ་བོ་ཡིན་པས་ཤིན་ཏུ་གལ་ཆེ་བས་དཔྱོད་ལྡན་རྣམས་ཀྱི་ལག་ལེན་དུ་འདེབས་འཚལ། ཞེས་རྗེ་བླ་མ་རིན་པོ་ཆེས་བཀའི་རྗེས་སུ་གནང་བ་ཐོབ་པ་ལྟར་བློ་གཏེར་དབང་པོས་སྤེལ་བའོ། ། ། སརྦ་མངྒ་ལཾ། ། ། །